b'\n_START_ARTICLE_\nAugustus Agar\n_START_PARAGRAPH_\nAugustus William Shelton Agar (4. tammikuuta 1890 \xe2\x80\x93 30. joulukuuta 1968) oli tunnettu brittil\xc3\xa4inen meriupseeri, joka palveli molemmissa maailmansodissa ja osallistui vuonna 1919 brittien laivastotoimintaan Suomenlahdella. H\xc3\xa4n johti luutnantin arvoisena moottoritorpedoveneosastoa, joka operoi Suomessa, Karjalankannaksella, olleista tukikohdista k\xc3\xa4sin Neuvosto-Ven\xc3\xa4j\xc3\xa4n laivastoa vastaan.\n_START_SECTION_\nMoottoritorpedovenetoiminta Suomenlahdella 1919\n_START_PARAGRAPH_\nAlun perin Agarin osaston teht\xc3\xa4v\xc3\xa4n\xc3\xa4 oli MI6:n toimeksiannosta hoitaa kuriiriliikennett\xc3\xa4 Ven\xc3\xa4j\xc3\xa4n puolelle sek\xc3\xa4 hakea brittil\xc3\xa4inen huippuvakooja Paul Dukes turvaan Pietarista. Dukesin nouto ei onnistunut, mutta h\xc3\xa4n onnistui pakenemaan Ven\xc3\xa4j\xc3\xa4lt\xc3\xa4 maitse syyskuussa 1919._NEWLINE_Agarin osaston k\xc3\xa4yt\xc3\xb6ss\xc3\xa4 oli Coastal Motor Boat -nimell\xc3\xa4 tunnettuja moottoritorpedoveneit\xc3\xa4, joiden huippunopeus oli 45 solmua tunnissa. Veneiden voimanl\xc3\xa4hteen\xc3\xa4 oli 275 hevosvoiman Thornycroft V-12 -lentokonemoottori. Veneen aseistukseen kuului kaksi Lewis-pikakiv\xc3\xa4\xc3\xa4ri\xc3\xa4 sek\xc3\xa4 yksi tai kaksi torpedoa. Veneit\xc3\xa4 oli Agarin osastolla oli vain kaksi ja osasto toimi Terijoelta k\xc3\xa4sin. Koska kyseess\xc3\xa4 oli salaisen palvelun operaatio, veneiden miehist\xc3\xb6t k\xc3\xa4yttiv\xc3\xa4t siviilivaatteita. Vangiksi joutumisen varalta heill\xc3\xa4 oli kuitenkin laivaston univormuun kuuluva lakki ja takki._NEWLINE_Kontra-amiraali Walter Cowan halusi Agarin osaston saapumisesta l\xc3\xa4htien k\xc3\xa4ytt\xc3\xa4\xc3\xa4 moottoritorpedoveneit\xc3\xa4 Kronstadtin suojassa olevia neuvostoven\xc3\xa4l\xc3\xa4isi\xc3\xa4 aluksia vastaan. H\xc3\xa4n toimitti Agarille kaksi torpedoa, joita Agarin MI6:lle tekem\xc3\xa4 teht\xc3\xa4v\xc3\xa4n suorittaminen ei edellytt\xc3\xa4nyt._NEWLINE_Kes\xc3\xa4kuun alussa 1919 Inon linnaketta vastap\xc3\xa4\xc3\xa4t\xc3\xa4 Suomenlahden etel\xc3\xa4rannalla sijainneen Krasnaja Gorkan linnoituksen miehist\xc3\xb6 nousi kapinaan bolsevikkeja vastaan, jolloin neuvostohallitus l\xc3\xa4hetti taistelulaivat Petropavloskin ja Andrei Pervozvannyin tulittamaan tykeill\xc3\xa4\xc3\xa4n linnoitusta. Agar halusi tukea kapinallisia ja l\xc3\xa4hetti aamuy\xc3\xb6ll\xc3\xa4 16. kes\xc3\xa4kuuta molemmat moottoritorpedoveneens\xc3\xa4 tekem\xc3\xa4\xc3\xa4n hy\xc3\xb6kk\xc3\xa4yksen taistelulaivoja vastaan. Veneet joutuivat kuitenkin palaamaan takaisin Terijoelle toisen veneen kokeman potkurinakselin rikkoontumisen takia. Agar teki uuden yrityksen seuraavana y\xc3\xb6n\xc3\xa4. Taistelulaivat olivat jo poistuneet, mutta niiden tilalle oli tullut risteilij\xc3\xa4 Oleg, jonka britit upottivat torpedolla. Krasnaja Gorkan kapina oli kuitenkin jo kukistunut._NEWLINE_Luutnantti Agar oli toteuttanut hy\xc3\xb6kk\xc3\xa4yksen vastoin MI6:lta saamiaan k\xc3\xa4skyj\xc3\xa4 ja ilman kontra-amiraali Walter Cowanin lupaa. Kun Agar saapui veneineen Koivistoon, Cowanin laivasto-osasto otti Agarin vastaan sankarina. Menestyksellisen operaation seurauksena Cowan p\xc3\xa4\xc3\xa4tti toteuttaa iskun Kronstadtiin, jota varten Britanniasta l\xc3\xa4hetettiin Cowanille kahdeksan 55-jalkaista moottoritorpedovenett\xc3\xa4, joista perille tuli seitsem\xc3\xa4n. Kronstadtin Tukikohta oli miinakenttien suojaama, mutta matalakulkuiset moottoriveneet saattaisivat ylitt\xc3\xa4\xc3\xa4 ne turvallisesti. 30. hein\xc3\xa4kuuta alkaen britit tekiv\xc3\xa4t Kronstadtiin useita ilmahy\xc3\xb6kk\xc3\xa4yksi\xc3\xa4; lentokoneet toimivat lentotukialus HMS Vindictivelt\xc3\xa4 sek\xc3\xa4 Koiviston kyl\xc3\xa4n l\xc3\xa4helle rakennetulta kent\xc3\xa4lt\xc3\xa4 k\xc3\xa4sin._NEWLINE_Agarin johtama suuri isku Kronstadtiin tapahtui 18. elokuuta 1919, ja siihen osallistui kahdeksan moottoritorpedovenett\xc3\xa4 ja saman verran Koivistolta ilmaan nousseita lentokoneita. Veneet p\xc3\xa4\xc3\xa4siv\xc3\xa4t tunkeutumaan linnoituksen satama-altaaseen upottaen Pamjat Azova -nimisen sukellusveneiden tukialuksen sek\xc3\xa4 vaurioittaen pahoin kahta taistelulaivaa (Petropavlovsk ja Andrei Pervozvannyi). Brittiosaston omat tappiot olivat kolme moottorivenett\xc3\xa4, kahdeksan kaatunutta ja yhdeks\xc3\xa4n vangiksi joutunutta._NEWLINE_Harry Ferguson on esitt\xc3\xa4nyt teorian, ett\xc3\xa4 Kronstadtiin tehdyill\xc3\xa4 hy\xc3\xb6kk\xc3\xa4yksill\xc3\xa4 oli tarkoitus provosoida Neuvosto-Ven\xc3\xa4j\xc3\xa4 hy\xc3\xb6kk\xc3\xa4\xc3\xa4m\xc3\xa4\xc3\xa4n rajan yli Suomeen ja vet\xc3\xa4\xc3\xa4 Suomi mukaan Ven\xc3\xa4j\xc3\xa4n sis\xc3\xa4llissotaan. Suunnitelman takana olisi ollut Britannian tiedustelupalvelu MI6, ja se olisi liittynyt Suomen valtionhoitajana toimineen Mannerheimin l\xc3\xa4hipiirin vallankaappaussuunnitelmiin._NEWLINE_Hy\xc3\xb6kk\xc3\xa4ysosastoa johtanut kapteeni Agar piti yhteytt\xc3\xa4 my\xc3\xb6s Helsingiss\xc3\xa4 salonkia pit\xc3\xa4neeseen Hella Wuolijokeen, jota Agar kutsui my\xc3\xb6hemmin muistelmissaan \xe2\x80\x9dMadame W:ksi\xe2\x80\x9d. Virolaisyntyinen Wuolijoki tuki n\xc3\xa4ihin aikoihin Viron itsen\xc3\xa4istymispyrkimyksi\xc3\xa4 ja v\xc3\xa4litti virolaisten avunpyynt\xc3\xb6j\xc3\xa4 englantilaisille. My\xc3\xb6hemmin v\xc3\xa4itettiin, ett\xc3\xa4 Wuolijoki olisi vuotanut tiedon brittien hy\xc3\xb6kk\xc3\xa4yksest\xc3\xa4 ven\xc3\xa4l\xc3\xa4isille, mutta Ferguson ei kirjassaan usko t\xc3\xa4h\xc3\xa4n._NEWLINE_Agarille my\xc3\xb6nnettiin Britannian korkein sotilasansiomitali Viktorian risti._NEWLINE_Agarin palkitsivat my\xc3\xb6s suomalaiset h\xc3\xa4nen urheasta teostaan Suomen Valkoisen Ruusun I luokan rintamerkill\xc3\xa4 miekkojen kera.\n_START_SECTION_\nMy\xc3\xb6hemm\xc3\xa4t vaiheet\n_START_PARAGRAPH_\nAgar yleni sotilasurallaan kommodoriksi. H\xc3\xa4n palveli Royal Navyn riveiss\xc3\xa4 viel\xc3\xa4 toisessa maailmansodassa komentaen elokuusta 1941 huhtikuuhun 1942 raskasta risteilij\xc3\xa4\xc3\xa4 nimelt\xc3\xa4 HMS Dorsetshire. Japanilainen torpedohy\xc3\xb6kk\xc3\xa4ys upotti risteilij\xc3\xa4n Intian valtamerell\xc3\xa4 5. huhtikuuta 1942. Pahoja vammoja saaneen kommodori Agarin sotilasura p\xc3\xa4\xc3\xa4ttyi t\xc3\xa4h\xc3\xa4n tapahtumaan.'